《和金陵怀古六首 其二 晋》
明代·卢龙云

神州沈陆虏尘昏，指点铜驼未忍言。易马重看兴帝室，化龙谁与复中原。

山河涕泪新亭集，王谢风流旧宅存。杯酒长星能几劝，淮淝鹤唳只荒村。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。